Njeswačidło (aha/SN). Loni w Njeswačanskim parku wuspěšnje zahajena akcija, zelenišćo před třomi restawrowanymi studnjemi z nalětnimi kwětkami nasadźeć, je mjez wopytowarjemi wjele připóznaća našło. Tohodla su wčera dopołdnja znowa tajku akciju přewjedli. Za čas tuchwilnych prózdnin w horće přebywacych šulerjow powitaštaj na něhdźe 60 króć sto metrow wulkej płoninje wjesnjanosta Gerd Schuster (CDU) a nawodnica gmejnskeho twarskeho zarjada Katrin Ullrich. Mjeztym zo wjesnjanosta šulerjam zaměr akcije rozłoži, rozdźěli jeho sobudźěłaćerka 20 šulerjam něhdźe 3 000 kwětkacych cybličkow. Holcy a hólcy so na to z pomocu swojich kubłarkow jako pilni zahrodkarjo wopokazachu. Připódla woni zhonichu, z kotrych cyblkow pozdźišo krokusy, narcisy abo hyacinty narostu. Z wulkim zapalom so wšitcy zhromadnje wo to starachu, zo bychu cyblički po cyłej płoninje rjenje rozdźělili, zo móhło klětu wšitko kćěć. Runje tak kaž dorosćeni běchu tež šulerjo ze swojim dźěłom spokojom.
szl_Latn